《九日陪皇甫使君泛江宴赤岸亭》
唐代·畅当

羁旅逢佳节，逍遥忽见招。同倾菊花酒，缓棹木兰桡。

平楚堪愁思，长江去寂寥。猿啼不离峡，滩沸镇如潮。

举目关山异，伤心乡国遥。徒言欢满座，谁觉客魂消。

作者简介：畅当，生卒年不详，河东（今山西永济）人，唐后期儒士。官宦世家，畅璀之子。 初以子弟被召从军，后登大历七年进士第。贞元初，为太常博士，终果州刺史。与弟诸皆有诗名。诗一卷。畅当父亲畅璀，唐肃宗时官至散骑常侍，唐代宗时，与裴冕、贾至、王延昌待制集贤院，终于户部尚书。